U'hage onderwyseres vermoor | News24
U'hage onderwyseres vermoor
Jayde Panayiotou (28). Foto: Facebook
Die lyk van die ontvoerde onderwyseres van Uitenhage is gisteroggend omstreeks 10:00 in 'n veld naby KwaNobuhle gevind.
Jayde Panayiotou (28), 'n ­onderwyseres van Riebeek College Girls High School in Uitenhage, is Dinsdag­oggend voor haar huis in Deaconweg, net agter Makro in Kabegapark, ontvoer.
"Die bemanning van 'n polisiehelikopter wat deelgeneem het aan die uitgebreide soektog na Panayiotou, het gisteroggend 'n voorwerp uit die lug opgemerk. Lede van die soekspan op die grond het daarna op haar liggaam afgekom," het polisiewoordvoerder kaptein Sandra Janse van Rensburg gesê.
"'n Nadoodse ondersoek sal nou gedoen word om die presiese oorsaak van haar dood vas te stel.
"Intussen sal die polisie onverpoos voortgaan met die soektog na die ontvoerders en moordenaars van Panayiotou."
Die polisie het beeldmateriaal in die hande gekry wat die vermeende ­ontvoerder van 'n Uitenhage­-onderwyseres uitwys waar hy by 'n kitsbank in KwaNobuhle geld uit haar rekening trek.
Volgens Toni Inggs, Panayio­tou se suster, het Panayiotou ­elke oggend voor haar huis in Deaconweg vir haar saamry­geleentheid na Uitenhage gewag.
Blykbaar het Panayiotou enkele minute voor 06:30, die tyd wat sy soggens opgelaai word, nog met 'n onderwyser wat ook in die saamryklub is, op haar selfoon gepraat.
"Maar toe haar saamryklub daar stop, was sy nie daar nie," het Inggs gesê.
Een van die lede van die saamryklub het haar man, Christopher, met wie sy onlangs getroud is, gebel om te vra waar Panayiotou is.
"Hy het gesê sy is 'n paar minute gelede uit die huis, en dat sy waarskynlik buite die huis staan en wag."
Panayiotou se foon was egter af en geen verdere kontak kon sedertdien met haar gemaak word nie.
Kort hierna is R1 700 uit Panayiotou se rekening by 'n OTM in KwaNobuhle onttrek, het ao. Alwin Labans, polisiewoordvoerder, bevestig.
Die boodskap van Panayiotou se vermeende ontvoering het soos 'n veldbrand op sosiale platforms versprei.
In 'n besige Matanzimastraat is die klein Nedbank-OTM, langs 'n begrafnisonder- neming, as die bank uitgewys waar geld vroeër uit Panayiotou se rekening onttrek is.
Teen 14:00 het die polisie beslag gelê op dié OTM se beeldmateriaal wat die man se gesig wys wat vermoedelik geld uit Panayiotou se rekening onttrek het.
Volgens Labans is geen ooggetuies nog opgespoor nie, maar 'n vrou wat in Deaconweg woon, het blykbaar aan die polisie genoem dat sy drie verdagte mans Dinsdagoggend in dié straat sien staan het.
Intussen het Marilyn Woods, skoolhoof, gesê die nuus oor Panayiotou se verdwyning en dood is "hartverskeurend".
Woods het dié nuus eers tydens die laaste skoolperiode met die senior leerders gedeel. "Die meeste leerders het trane in hul oë gehad toe ek vra dat hulle moet saam bid.
"Maar dit was die onderwysers wat die nuus die moeilikste hanteer het."
)Enigiemand met inligting oor die voorval kan die Kabega-polisiekantoor by 041 397 6801 skakel óf vir Inggs by 076 526 7174